ועדת הכספים, כנסת 20, פרוטוקול מספר 1109, 2018-07-16 12:44

משה גפני: אני מחדש את ישיבת ועדת הכספים.

משה גפני: על סדר היום שינויים בתקציב לשנת 2018.

משה גפני: פניות מספר 68 עד 70, הדיור הממשלתי.

עידו שוואב: נראה לי שהם בדרך.

עידו שוואב: אני לפנייה מספר 71.

משה גפני: כדאי שהם יבואו.

משה גפני: אנחנו הולכים לפגרה אף עלך פי שאנחנו עובדים גם בפגרה.

משה גפני: אני אהיה מוכן לעשות הפסקה עד שהם יבואו.

עידו שוואב: שלחתי להם הודעה.

משה גפני: פנייה מספר 71, מימון תכניות הבראה.

עידו שוואב: אגף התקציבים.

עידו שוואב: בתכנית זאת יש תרומה של מדינת ישראל לבנקים לפיתוח, חלקם זה איידה, פרויקט לתשע שנים והמדינה מתחייבת כל פעם לתכנית חדשה.

עידו שוואב: הפנייה מובאת בגלל שלא היה בתקציב המקורי, בגלל שאלה סיכומים עם בנק ישראל שהיו באוקטובר 2016, אגב אישור התקציב שהיה באוגוסט 2016.

עידו שוואב: התכנית מבקשת לתקצב סך של 57,000 אלפי שקלים בהרשאה להתחייב.

עידו שוואב: רק את ההרשאה להתחייב.

משה גפני: אני לא רואה בעיה בעניין הזה.

משה גפני: מי בעד אישור פנייה מספר 71?

משה גפני: מי נגד?

משה גפני: בעד – פה אחד

משה גפני: הפנייה אושרה.

משה גפני: פניות מספר 68 עד 70.

שני מנדל לאופר: אגף התקציבים.

שני מנדל לאופר: הפנייה התקציבית נועדה לתקצב סך של 28,700 אלפי שקלים בהוצאה וכ-71 מיליוני שקלים בהרשאה להתחייב בדיור הממשלתי.

שני מנדל לאופר: הפנייה התקציבית נועדה לחברת דירה להשכיר לאור הביצועים בשטח.

שני מנדל לאופר: מטרות השינוי התקציבי הן עבור תכנון קרקעות, שיווק פרויקטים, פרסום קול קורא וליווי קבלנים בפרויקט של מחיר למשתכן בהתאם לביצוע בפועל.

שני מנדל לאופר: התקצוב מבוצע לאור ישימות הביצועים בשטח.

שני מנדל לאופר: קצב הביצוע לא היה ידוע וגם כמות הפרויקטים לא הייתה ידועה במועד אישור התקציב בשנת 2017 ו-2018 ולכן לא נכללו בבסיס התקציב.

שני מנדל לאופר: לכן אנחנו מבקשים זאת עתה.

משה גפני: את יכולה לומר עוד משפט לגבי הנושא של ההעברה?

שני מנדל לאופר: דירה להשכיר משמשת זרוע תכנון של ממשלת ישראל באמצעות מטה הדיור הלאומי.

שני מנדל לאופר: היא מקדמת תכניות סטטוטוריות למגורים בקרקעות מדינה.

שני מנדל לאופר: החברה פועלת להגדלת ההיצע התכנוני ויצירת מלאי יחידות דיור זמין סטטוטורי כדי להגדיל את היצע יחידות הדיור הזמינות בישראל.

שני מנדל לאופר: זו הסיבה בגינה אנחנו מבקשים את השינוי התקציבי.

משה גפני: מי בעד אישור פניות מספר 68 עד 70 מי נגד?

משה גפני: בעד – פה אחד

משה גפני: למרבה ההפתעה, הפניות אושרו פה אחד.

משה גפני: נעשה הפסקה.

משה גפני: אני מחדש את הישיבה.

משה גפני: אני כן אצטרך להצביע על הרביזיה כדי שנוכל לחזור לחוק.

משה גפני: הגשתי רביזיה על פנייה מספר 44, רשות מקרקעי ישראל.

משה גפני: מי בעד אישור הרביזיה?

משה גפני: בעד – פה אחד

משה גפני: הרביזיה התקבלה.

משה גפני: בבקשה לנמק את פנייה מספר 44.

דניאל מנצר: הפנייה התקציבית כוללת העברת 2.29 מיליארד שקלים תקציב רשות מקרקעי ישראל.

דניאל מנצר: מטרת הפנייה היא לתקצב כמה מטרות ואני אחזור עליהן בקצרה.

דניאל מנצר: לטובת פעולות לבדואים בנגב בהתאם להחלטת הממשלה שעברה במהלך שנה שעברה.

דניאל מנצר: בנוסף, הפנייה נועדה לתקצב את הסכם תנופה 1, שיכון הרופאים בתל השומר במסגרתו מתפנים שטחים של בית החולים כדי להקים כ-3,000 יחידות דיור.

דניאל מנצר: בנוסף, מתוקצבות פעולות פיתוח - - -

איתן ברושי: עבור השטח הזה מקבלים תמורה כספית.

דניאל מנצר: לא.

דניאל מנצר: מפנים את השטח.

דניאל מנצר: בונים לגובה.

איתן ברושי: למה נועד הכסף?

דניאל מנצר: לבנות.

איתן ברושי: אבל אתה הולך למכור שם שטח.

איתן ברושי: להוציא מבית חולים.

איתן ברושי: כמו בסיסי צה"ל.

דניאל מנצר: זה בדיוק אותו דבר.

דניאל מנצר: יש הפרדה בין צד ההכנסה לצד ההוצאה.

איתן ברושי: זה מימון ביניים?

דניאל מנצר: זאת הרשאה להתחייב כדי להתחייב אל מול הקבלנים כדי להתחיל לצאת לעבודות.

איתן ברושי: ואחר כך הכסף ייכנס?

דניאל מנצר: נכנס לרשות מקרקעי ישראל ויוצא ממנה.

איתן ברושי: יוציאו את זה בנטו משפחה.

דניאל מנצר: דווקא לא.

דניאל מנצר: זה תקציב אחר.

דניאל מנצר: זה תקציב רשות מקרקעי ישראל.

דניאל מנצר: זה כיס אחר.

איתן ברושי: נראה.

דניאל מנצר: לבסוף, פעולות פיתוח תשתיות למכרזי מחיר למשתכן בכלל הארץ.

איתן ברושי: התקציב של מחיר למשתכן הוא אין סופי.

דניאל מנצר: מישהו צריך לפתח את התשתיות ליחידות דיור האלה כדי שהזוגות הצעירים יגורו בהן.

איתן ברושי: מה עם תקציב לפתוח מחצבות?

משה גפני: בשבוע הבא אנחנו מקיימים דיון בוועדה לגבי הנושא של החסר במחצבות וכל מה שנלווה לעניין.

משה גפני: הטענה המרכזית, יש טענה ספציפית של חבר הכנסת איתן ברושי אבל יש גם טענה כללית.

משה גפני: רשות מקרקעי ישראל היא הרשות שצריכה לתכנן את המציאות הזאת בה לא נעמוד פתאום בפני בעיות פיתוח כשאין מחצבות, לאחת נגמר המועד, באחת יש בעיות בהתנהלות, באחת עוד אין החלטה.

משה גפני: רשות מקרקעי ישראל כשלה פה בעניין הזה של המחצבות.

משה גפני: אנחנו מקיימים על זה דיון בשבוע הבא, ביום שלישי.

דניאל מנצר: זו בעיה ידועה.

דניאל מנצר: אני רק אומר באופן כללי שמי שאחראי עליה זה לא רק רשות מקרקעי ישראל אלא גם משרד האנרגיה ולאחרונה יצאו גם בשיתוף עם מינהל התכנון.

משה גפני: מה שהיה עם טרמוקיר, זה היה עם מינהל מקרקעי ישראל וזה הסתדר.

דניאל מנצר: אם אני מסתכל על התמונה הכוללת של וידוא שיש מספיק חומרים לכלל פעולות הפיתוח הנדרשות, גם משרד האנרגיה בעניין.

יאיר כרמל: הם נותנים את הרישיונות.

יאיר כרמל: משרד האנרגיה והתשתיות נותן את הרישיונות על המחצבות.

יאיר כרמל: כלומר, זה שרמ"י הוא גורם אחד, זה בסדר.

משה גפני: זה שמשרד האנרגיה צריך לתת רישיון וזה שהם נמצאים בתוך העניין, זה בסדר גמור.

משה גפני: אנחנו רואים ברשות מקרקעי ישראל את האחראית המרכזית בעניין של המחצבות.

משה גפני: רשות מקרקעי ישראל אחראית על העניין הזה.

משה גפני: היא פונה למשרד האנרגיה, היא פונה לכל הצדדים, אבל היא אחראית.

איתן ברושי: אפילו לא מכבדים את הוועדה ומגיעים.

דניאל מנצר: הודיעו לנו לפני עשר דקות.

איתן ברושי: על סדר היום היו העברות.

טמיר כהן: ההתראה הייתה קצרה והם הגיעו.

משה גפני: לכן החלק הזה שרשות מקרקעי ישראל לא עומדת מול הפנייה הזאת, לא עומדת מול האתגר, אפילו בכביש 6 יש בעיה.

משה גפני: הנושא הזה הוא נושא בעייתי.

איתן ברושי: אני רוצה לומר אדוני היושב ראש שאני בדקתי עוד פעם גם היום עם מרום הגולן.

איתן ברושי: אדוני היושב ראש, זה דבר מאוד תמוה כל העניין.

איתן ברושי: היה כאן סיכום שעד סוף מאי זה ייגמר.

איתן ברושי: זה אותו ישוב שלפני לא הרבה זמן דיברו - - -

משה גפני: אני דיברתי עם יאיר פינס.

משה גפני: דיברתי אתו בשבוע שעבר.

איתן ברושי: דיברנו כאן על צמודי גדר.

איתן ברושי: גם גבול סוריה וגם גבול לבנון.

איתן ברושי: מרום גולן הוא הכי צמוד גדר שישנו אבל גם הפעילות שלו היא צמודת גדר.

איתן ברושי: גם הטוף.

איתן ברושי: הסבירו כאן, יהודה הראל הסביר שבלי הטוף אין מפעל שמעסיק עשרות עובדים והם המציאו את זה.

איתן ברושי: עד איפה מגיעה קהות החושים?

איתן ברושי: היו כאן חברי כנסת מכל המפלגות ואמרו למינהל, אחרי שהתבזינו, שיזם מראשון לציון קיבל את המחצבה בגולן, נשארנו עם תל פארס שזה מוצב של צה"ל שחלקו משמש למחצבה.

איתן ברושי: מה עכשיו הם ביקשו חוות דעת?

איתן ברושי: מתישים את הקיבוץ.

איתן ברושי: הוצאות יש ועכשיו עוד רואה חשבון.

איתן ברושי: אני לא מאמין שזו מדינת ישראל.

איתן ברושי: זה על הגבול.

איתן ברושי: זה בגולן.

איתן ברושי: כל יום יש שם תקיפה בעומק.

איתן ברושי: לפני כמה דקות היושב ראש נשכב על הגדר כדי לתת הטבות מס ליישובי גדר.

איתן ברושי: כולם אומרים שיישובי הגדר הם יישובי גדר, הם יישובי גדר.

איתן ברושי: מה קשה לכם כל כך לתת פטור ממכרז לעוד 20 שנים?

איתן ברושי: אולי כל החומר בעוד חמש שנים ייגמר שם.

איתן ברושי: מי שעולה לשם מסתכן אישית כי הוא חשוף.

איתן ברושי: איזה נתונים חסרים לכם?

איתן ברושי: אתמול במקרה ראיתי בטלוויזיה.

איתן ברושי: משפחה שעלתה לטיסה ליוון במטוס אל על ועלו עם שמונה מזוודות כי יש נער נכה.

איתן ברושי: ממש מזעזע.

איתן ברושי: הורידו אותו כי מצאו איזו מזוודה שלא גמרו לבדוק אותה, כולה מלאה חיתולים ודברים כאלה.

איתן ברושי: הורידו אותו על הידיים.

איתן ברושי: הם חיכו 12 שעות לטיסה השנייה בשדה התעופה.

איתן ברושי: אומרת האימא, מה עוד רוצים ממני?

איתן ברושי: ארגנו את הנסיעה הזאת שנה.

איתן ברושי: מה בדיוק חסר שם שהורידו אותם מהמטוס?

איתן ברושי: היה קטע מאוד מאוד מביך ועצוב.

איתן ברושי: להבדיל, שנחיה, זה לא מובן.

איתן ברושי: תסבירו לי.

משה גפני: יאיר פינס אמר לי שהם עושים הכול.

איתן ברושי: איך אפשר לומר עושים הכול?

איתן ברושי: הם לא עושים הכול.

איתן ברושי: אם הם היו עושים הכול, זה היה נגמר.

משה גפני: הדברים נגמרו.

משה גפני: עם טרמוקיר נגמר.

משה גפני: הם הולכים לכיוון הזה.

משה גפני: לא הולך לסנגר עליהם.

משה גפני: אני עושה הפסקה לרבע שעה.

משה גפני: אני מחדש את הישיבה.

איתן ברושי: אני רוצה לומר שבדקתי עוד פעם הבוקר ואני אומר לכם, אתם אנשים צעירים.

איתן ברושי: גפני, אתה אמרת להם כאן לפני מספר חודשים שרוח הוועדה היא לתת את המחצבה בתל פארס כדי לקיים את הקיבוץ ואת ענף הטוף, אחרי שקיבלו את זה בראשון לציון.

איתן ברושי: אתם מציקים להם בלי גבול עם כל מיני נתונים וניירות.

איתן ברושי: שום נתון אין יותר טוב מאשר הגדר היא גדר והגבול הוא גבול ואפילו מתחמם כל יום.

איתן ברושי: מאז אפילו כבר ישבו במקלטים.

איתן ברושי: מאז כבר הנזק בתיירות ואולי גם בדברים אחרים.

איתן ברושי: איזה הוכחות צריך כאשר האיראנים על הגדרות והסורים חוזרים לגבול?

איתן ברושי: המחצבה היא אחת בכל רמת הגולן והקיבוץ מתפרנס ממנה.

איתן ברושי: מה אתם עוד רוצים?

איתן ברושי: תמיד גפני אומר שאין לו אינטרסים.

איתן ברושי: אומר לכם תבינו את המסר.

איתן ברושי: אתם, במקום לעשות פעולה או שתיים, אתם שלושה חודשים צריכים לקבל החלטה שאנחנו היינו מקבלים אותה בשעה בודדת.

איתן ברושי: מה בדיוק אתם עוד רוצים מהם?

איתן ברושי: איזה עוד תחשיבים צריך להביא כדי שמי שפיתח והמציא את הענף הזה, ומי שחי שם ומתפרנס מזה, יקבל את הזכות לעוד כמה שנים להביא משם את הטוף?

איתן ברושי: מה אתם בדיוק רוצים?

איתן ברושי: דיברתי כרגע עם מנהל המחצבות, עם שפי.

איתן ברושי: הוא אומר שהם לא מבינים אותם.

איתן ברושי: אתה אומר לי שהם עכשיו ענו על מכתב.

איתן ברושי: מה אתם עוד רוצים?

איתן ברושי: נגיד שהענף הזה הוא לא כלכלי, מה זה עניינכם?

איתן ברושי: הוא בתל פארס.

איתן ברושי: עוד פעם שולה בן צבי?

איתן ברושי: מי מתעלל עד כדי כך?

משה גפני: מי זאת?

איתן ברושי: זאת אחות של מזוז.

איתן ברושי: היא לא יכולה להשלים עם זה שהמושבים והקיבוצים מתפרנסים.

איתן ברושי: שיסבירו לך גפני, לא לי, מה הם רוצים ממרום גולן שמונע קבלת החלטה שהם מקבלים זכות לעוד 10-15 שנים.

משה גפני: אני רוצה שתהיה תמונה כוללת של מה שאמר איתן ברושי.

משה גפני: קודם כל, שנדע.

משה גפני: יש כמה דברים שהתקדמו.

משה גפני: אני מודה בעובדה הזאת.

משה גפני: המציאות היא שבעיית טרמוקיר נפתרה.

משה גפני: דיברתי עם יאיר פינס בשבוע שעבר והוא אמר לי שאתם עושים כל מאמץ על מנת שזה ייגמר.

משה גפני: אני מאוד מבקש שתגיד מה הנתונים כי בשבוע הבא אנחנו עושים דיון בנושא אותו ביקש חבר הכנסת אזולאי.

משה גפני: אני מבקש שאתם תבואו לדיון הזה ושגם יאיר פינס יבוא.

משה גפני: שם יעלה כל העניין הזה של המחצבות כי הסיפור של המחצבות הוא סיפור לא פשוט.

משה גפני: נכון שאני רואה התקדמות, אבל אני לא רואה מספיק.

משה גפני: לכן אני מקווה שתאמר את מה שיאיר פינס אמר לי, כי אני הייתי שבע רצון מהתשובה שלו, אפילו שהעניין עדיין לא הסתדר.

ישי לוי: מנהל תחום המחצבות ופרויקטים מיוחדים, רשות מקרקעי ישראל.

ישי לוי: מיד לאחר ישיבת הוועדה אנחנו נפגשנו עם נציגי מרום גולן ואני רוצה להבהיר שיש כאן קושי שאנחנו כאן כדי לפתור אותו.

ישי לוי: הקושי הוא, כמו שנאמר בוועדה, שיש כאן נכס ששוויו כנראה, לפי השוק, הוא בסביבות ה-60 מיליון שקלים וצריך לחשוב.

ישי לוי: אנחנו הרי לא רוצים לתת החלטה של פטור ממכרז ומחר בבוקר נעמוד בבית משפט ובית המשפט יאמר שההחלטה בחוסר סמכות, לא נכונה ויזרוק אותנו.

ישי לוי: אם כבר עושים עבודה, אנחנו רוצים לעשות עבודה באופן מקצועי ונכון ולדעת לאבחן אותה נכון.

ישי לוי: אנחנו מתוך הסכמה.

ישי לוי: לא אמרנו למרום גולן שאנחנו כופים עליהם, תביאו כדי לעכב אותם.

ישי לוי: ביקשנו מהם שיציגו לנו תחשיב שמתוכו נוכל להיבנות ולומר שנדבך מרכזי בהכנסה של הקיבוץ הוא מתוך המחצבה ומתוך כך נוכל לבחון איזשהו מהלך, נוכל ליישם איזשהו מהלך ולא רק לבחון, שיאפשר לנו לתת להם משהו בפטור ממכרז.

משה גפני: יש כמה נושאים.

משה גפני: הוא הסביר לי שיש כמה נושאים.

משה גפני: יש את הנושא האחד והוא האם אנחנו מדברים על כמות גדולה והכמות הזו הולכת להיות לאורך שנים, מה שחבר הכנסת ברושי אומר לא.

משה גפני: זו כמות מספיק קטנה כדי שזה לא יהיה חייב להיות בתוך המערכת הזאת.

משה גפני: יש כמה נושאים שאתם מחויבים כאשר אתם פוטרים ממכרז.

משה גפני: אבל זה לוקח הרבה זמן.

משה גפני: למה צריך את כל הזמן הזה?

ישי לוי: בסוף אנחנו צריכים לתקן כאן איזושהי תקנת פטור ולאבחן אותה.

משה גפני: ברור.

ישי לוי: מהנתונים שמסרו המחצבה, לא אנחנו – להפך, אנחנו הקטנו את הכמות – הם אמרו שיש מיליון וחצי.

ישי לוי: המחצבה מפיקה בין 100 ל-127 אלף טון בשנה.

ישי לוי: זאת אומרת, מדובר כאן על 12-13 שנים.

ישי לוי: זה משמעותי.

משה גפני: בסדר, אבל לא כמויות עצומות.

משה גפני: בינתיים חסר.

איתן ברושי: אבל הטוף הוא דבר שולי.

איתן ברושי: זה לא נפט ולא מלט.

ישי לוי: בסדר, אבל בסוף יש כאן איזושהי הכנסה ואני אומר לכם שאנחנו עומדים בבתי משפט כשאנחנו נותנים משהו - - -

איתן ברושי: איזה בית משפט יפריע לך לתת למרום גולן פטור ממכרז?

משה גפני: רגע.

משה גפני: נשמע.

ישי לוי: אלה שחייבנו אותם במכרז יעמדו בבית משפט ויאמרו למה להם כן ולנו לא.

איתן ברושי: מדינה שמגנה על חוק הלאום יכולה להגן גם על מרום גולן.

ישי לוי: אנחנו כאן כדי להגן גם על מרום גולן.

ישי לוי: אני אומר לכם את זה לא סתם.

משה גפני: מה ההערכה שלך?

משה גפני: הוא היה נשמע אופטימי.

ישי לוי: אני מקווה שזאת לפחות החלטה עקרונית.

ישי לוי: לכן צריך להעביר אותה בפרוצדורה.

ישי לוי: החלטה עקרונית תתקבל בטווח קצר מאוד.

איתן ברושי: כמה זמן?

איתן ברושי: חצי שנה?

ישי לוי: לא.

משה גפני: כמה זמן בערך?

משה גפני: לא מחייב.

ישי לוי: אני מניח שלושה שבועות.

ישי לוי: אבל אני מבקש מהוועדה שלא תתנה עכשיו את האישור שאנחנו מצפים לו.

משה גפני: לא.

משה גפני: אני יודע.

משה גפני: אני גם לא הולך לעשות את זה.

משה גפני: גם לא בטוח שמותר.

ישי לוי: יש התקדמות אמיתית.

ישי לוי: יש נכונות אמיתית להפוך כל אבן תרתי משמע כדי למצוא, לא בגלל הוועדה אלא בגלל הרצון שלנו.

משה גפני: כמו שאמרתי, אנחנו מקיימים בשבוע הבא ואתם תצטרכו להיות כאן.

משה גפני: זה סיפור, לא הסיפור הספציפי של מרום גולן עם הטוף.

משה גפני: זה לא הנושא הספציפי.

משה גפני: הנושא הספציפי הוא נושא שעלה כאן על ידי חבר הכנסת ברושי ואני מצטרף לזה.

משה גפני: אני אבקש שבשבוע הבא אתם תאמרו יותר פרטים, כמה שתוכלו.

משה גפני: אני לא מבקש מכם לעבור על החוק.

משה גפני: אני לא מבקש שאתם תעשו פעולות שהן אסורות בגלל מכרז, בגלל כל מה שנלווה לעניין, אבל ממה שמשתמע כל הזמן, מבלי שאני אדע בדיוק את הפרטים, גם כשאני אדע את הדברים הכלליים, אתם יכולים לפתור את הבעיה הזאת.

משה גפני: זאת אפשרות שקיימת במסגרת החוק.

משה גפני: אם תבואו ותאמרו שזו עבירה על החוק, אני לא אבקש מכם שום דבר.

משה גפני: אני חושב שזה בר פתרון.

משה גפני: אני רק חושב שאתם סוחבים יותר מדי הרבה זמן.

משה גפני: זאת אומרת, יותר לשבת בעניין הזה, יותר לקרוא לנציגי הקיבוץ ולשמוע בדיוק את הפרטים, לא מכתב ועוד מכתב ועוד מכתב.

ישי לוי: לא, אדוני.

ישי לוי: הם העבירו בשבוע שעבר.

משה גפני: בטרמוקיר עשיתם פעולות ועשיתם אותן מהר.

משה גפני: התשובה הייתה מהירה ואני שמחתי על העניין.

משה גפני: הבעלים של טרמוקיר, המנהל ממש בכה בטלפון.

משה גפני: בכה.

משה גפני: הוא יכול היה להחזיר את העובדים בגלל ההחלטה שלכם.

משה גפני: אני מבקש שגם כאן בשבוע הבא תתנו לנו יותר פרטים.

משה גפני: רוח הוועדה, כמו אמרתי גם בישיבה הקודמת, לפי מה שזה נראה, אם זה במסגרת החוק, אני מדגיש בפעם השישית, רוח הוועדה היא שנסיים את העניין הזה בחיוב.

איתן ברושי: אני נפגשתי עם ראש המינהל לשיחה וגם ליישר את ההדורים.

איתן ברושי: אני אומר שזה מחייב גם אתכם, את יאיר פינס וגם את עדיאל להתייחס יותר ברצינות כדי שלא נצטרך להפעיל סנקציות.

איתן ברושי: גם נושא המחצבות וגם נושאים אחרים.

איתן ברושי: למינהל יש משקל הרבה יותר גדול ממה שאתם מייחסים לו בהתנהלות של החברה ולא רק של המשק.

איתן ברושי: זה משפיע על הרבה מאוד דברים.

איתן ברושי: גפני מתפתל, אבל היה כאן יהודה הראל והם הסבירו שבלי המחצבות אין את הענף הזה.

איתן ברושי: לא בטוח שעכשיו צריך לבוא חשבון אלא צריך שכל ישר.

איתן ברושי: אני מדבר גם על הדברים שקשורים לבנייה.

איתן ברושי: אני רוצה שתדע יושב ראש הוועדה שבימים האחרונים הייתה התקדמות.

איתן ברושי: דבר מאוד מוזר.

איתן ברושי: קיבוץ רעים שהוא חלק מעוטף עזה היה צריך להגיש בג"ץ כדי שהמינהל יאפשר את הבנייה על פי חלופת האגודה.

איתן ברושי: מה קרה?

איתן ברושי: המינהל נבהל מהבג"ץ, אז הוא קידם את קיבוץ רעים.

איתן ברושי: כלומר, מה המסקנה?

איתן ברושי: שקיבוצים אחרים בעוטף עזה לא קיבלו את האישור והמינהל נבהל מהבג"ץ.

איתן ברושי: הבג"ץ לא התכוון להיות בג"ץ פרטי לרעים אבל עכשיו, כתוצאה מהבג"ץ, רעים קיבלה את האישור.

איתן ברושי: מה אתם אומרים?

איתן ברושי: שבלי כוח לא פותרים כאן שום דבר.

איתן ברושי: רק בכוח.

איתן ברושי: זה מאוד עצוב למרות שאני בא עכשיו מישיבה אחרת בה נתנו מחמאה לארז קמיניץ.

איתן ברושי: בצלאל רוצה להקים מאחזים על שטחי מרעה ודחו את ההחלטה.

איתן ברושי: אני אומר לכם שאתם לא יכולים להתנהג כך.

איתן ברושי: יש כאילו תחושה של חוסר הבנה של העוצמה שאתם אוחזים בה כמי שמחזיק את כל ארגז הכלים של כחלון.

איתן ברושי: אתם גם רשות התכנון, אתם גם רשות מקרקעי ישראל ואי אפשר להזיז כאן מילימטר בלי הגוף הזה שהוא עובד במודל שלא תמיד מאפשר להתקדם.

איתן ברושי: המחצבות הן דוגמה שתקענו בה כאן בגלל הדאגה של גפני, אבל ההבדל הוא שהמחצבה של טרמוקיר היא לא המחצבה של טרמוקיר אלא היא מחצבה של עם ישראל.

משה גפני: נכון.

משה גפני: טרמוקיר היו שבויים בידיהם.

איתן ברושי: לעומת זאת, במרום הגולן, בטוף, זה עסק פרטי שמתפרנס מזה והוא מספק.

איתן ברושי: זה קצת שונה.

ישי לוי: זה אפילו לא בתוך המשבצת.

איתן ברושי: בסדר.

איתן ברושי: באיזו משבצת הייתה המחצבה של נשר במצפה רמון?

איתן ברושי: שם היה לכם אינטרס ושם עשו את זה.

איתן ברושי: במצפה רמון נתנו פטור למחצבה שקשורה לנשר.

איתן ברושי: שם עשו את זה כי לאוצר יש אינטרס וקפלן חבר שלי, היה סגן הרמטכ"ל, מפקד גולני ואני הייתי יחד אתו, הוא קיבל פטור.

איתן ברושי: במצפה רמון.

איתן ברושי: לא בקו עימות, לא בגדר אלא במצפה רמון.

איתן ברושי: יש חוסר אחידות בהתנהלות שלכם וחוסר רגישות לערכים לאומיים.

איתן ברושי: כאן גפני כל יום מסביר לנו – ואני נותן לו גיבוי על הסיפור הזה.

איתן ברושי: באמת, להתעלל ככך בקיבוץ מרום גולן שעלה ביום הראשון אחרי ששת הימים, כאשר הרמה הייתה מדבר ואבן בזלת ועכשיו זה גן פורח.

איתן ברושי: באים אנשים כמוכם ולא יודעים מה היה שם, לא אכפת לכם מה יש שם ואין נקודת מוצא משותפת בתפיסת העולם.

איתן ברושי: זאת הבעיה העיקרית.

איתן ברושי: יושבת כאן ועדה שנבחרה על ידי הציבור.

משה גפני: אבל הם טוענים על פי כללים.

איתן ברושי: המשנה רז נזרי ישב כאן בוועדה והוא הסביר.

איתן ברושי: הייתי שם בבוקר וראיתי שרז מכשיר את השרץ.

איתן ברושי: לא לקח להם הרבה זמן להעביר חוק.

איתן ברושי: אתה הוכחת שאפשר ב- 24 שעות להעביר חוק.

איתן ברושי: תעשה חוק של המחצבה ונעביר אותו ב-24 שעות.

איתן ברושי: נראה מה יהיה.

איתן ברושי: אני מבקש מכם, תנו לנו להתנהג אתכם כמו שצריך ואל תתנהגו אלינו בצורה לא נכונה.

איתן ברושי: אנחנו מייצגים הכי נכון את הראייה הכוללת.

איתן ברושי: באמת, זה רק טוף.

איתן ברושי: זה לא נפט ולא זהב אלא זה טוף.

איתן ברושי: אבנים קטנות.

משה גפני: יש שני דברים.

משה גפני: יש דבר אחד שהוא המקרה הספציפי הזה שאיתן מעלה אותו.

משה גפני: אבל יש את המקרה הכללי.

משה גפני: המקרה הכללי עליו אנחנו נדון בשבוע הבא כשאין תכנית מספקת לגבי העניין הזה.

משה גפני: מדינה שצריכה את המחצבות האלה, כיוון שהיא צריכה את החומר.

משה גפני: היא צריכה אותו בגלל סלילת כבישים, בניית בניינים ודברים נוספים.

משה גפני: נקיים את הדיון הזה.

משה גפני: מה אתם הולכים לעשות רבותיי חברי הכנסת?

איתן ברושי: אני מצביע עם גפני.

מכלוף מיקי זוהר: מה קרה שהוא מצביע אתך בזמן האחרון?

משה גפני: אנחנו נצביע בעד.

משה גפני: ארבע פעמים קראנו להם ועצרנו אותם.

משה גפני: אני מציע שאנחנו נצביע.

משה גפני: אתה תגיש רביזיה ואני לא אביא את זה להצבעה.

טמיר כהן: אי אפשר.

טמיר כהן: הייתה רביזיה.

משה גפני: מיקי, מה לעשות?

מכלוף מיקי זוהר: די, גפני, עזוב אותך.

איתן ברושי: הוא יתנגד ואנחנו נהיה בעד.

איתן ברושי: יהיה רוב של שניים נגד אחד.

איתן ברושי: עוד פעם האופוזיציה היא אופוזיציה אחראית.

מכלוף מיקי זוהר: כך אני רוצה.

מכלוף מיקי זוהר: תצביע.

מכלוף מיקי זוהר: מה שעשיתם לי היום.

משה גפני: מי בעד אישור פנייה מספר 44.

משה גפני: מי נגד?

משה גפני: בעד – 2

משה גפני: פנייה מספר 44 נתקבלה.

משה גפני: חבר הכנסת מיקי זוהר נגד.

משה גפני: הפנייה אושרה.

משה גפני: בשבוע הבא אתם כאן.

משה גפני: אנחנו בעזרת השם נקיים את הדיון הזה על מינהל מקרקעי ישראל.

איתן ברושי: אם אפשר שעד שבוע הבא תפתרו את הבעיה של מרום גולן.

משה גפני: תודה רבה.